સુરત: વડા પ્રધાન નરેન્દ્ર મોદી સરકાર દ્વારા કાળું નાણું બહાર કાઢવા 50 દિવસ માટે 500-1000ની ચલણી નોટ ઉપર મૂકેલા પ્રતિબંધના કારણે શહેરના વેપારીઓમાં ખાસી નારાજગી જોવા મળી છે. મોટા ભાગે થતાં રોકડ વ્યવહારના કારણે 500-1000ની નોટોનો કઇ રીતે નિકાલ લાવવો તેની વેપારીઓમાં ચિંતા વધી ગઇ હતી. શહેરના વિવિધ ક્ષેત્રના વેપારીઓએ મોદી સરકારના આ નિર્ણયની આકરી ટીકા કરવાની સાથે અઠવાડિયા સુધી વેપાર સ્ટેન્ડબાય મોડ પર જતો રહેવાની ચિંતા વ્યક્ત કરી હતી. જોક યુવા વર્ગ આ નિર્ણયથી કાળું ધન બહાર આવે તેવી આશાઓ સાથે ખુશખુશાલ જણાતો હતો અને જે ખુશીની ઝલક રાતભર સોશિયલ મીડિયા પર અલગ-અલગ પ્રકારના એસએમએસ દ્વારા જોવા મળતી હતી.